วิเคราะห์ตลาดภาคบ่าย – บล.เอเอสแอล
บริษัทหลักทรัพย์ เอเอสแอล สรุปทิศทางและแนวโน้มตลาดบ่ายนี้
7 ส.ค. 2558

ASL SECURITIES
ภาครวมตลาดภาคเช้า : ดัชนี SET ปิดบวก 1,432.45 (+1.87) กรอบ 1,426/1,434 เคลื่อนไหวแดนลบ มูลค่าการซื้อขาย 11,846.84 ล้านบาท เคลื่อนไหวกรอบแคบ แต่ยังยืนในแดนบวกได้ ดัชนีเซี่ยงไฮ้คอมโพสิตตลาดหุ้นจีนปิดภาคเช้าดีดตัวขึ้น ท่ามกลางการคาดการณ์ที่ว่า รัฐบาลจีนจะใช้มาตรการเพิ่มเติมเพื่อสร้างเสถียรภาพในตลาด ด้าน ก.พาณิชย์ไทย ประกาศปรับลดคาดการณ์มูลค่าการส่งออกของไทยในปี 58 หดตัว -3.0% จากการประมาณการครั้งก่อนที่คาดไว้ว่าขยายตัว +1.2% โดยมีสาเหตุหลักมาจากเศรษฐกิจโลกที่ยังไม่ฟื้นตัว ประกอบกับราคาสินค้าโภคภัณฑ์ ราคาสินค้าเกษตร และราคาน้ำมันดิบปรับตัวลดลงมาก ติดตามรายงานตัวเลขการจ้างงานนอกภาคเกษตรเดือนก.ค.ของ ก.แรงงานสหรัฐ เวลา 19.30 น.ตามเวลาไทย คาดว่าจะบ่งชี้ความชัดเจนเกี่ยวกับการปรับอัตราดอกเบี้ยและทิศทางของดอลลาร์สหรัฐ
หุ้นบวกดัชนีมากสุด TRUE MINT BBL DELTA IVL KBANK AOT KTB DTAC EA
หุ้นลบดัชนีมากสุด SCB SCC TUF PTTEP CPALL GLOW RATCH BEC CPN JASIF     
 
แนวโน้มตลาดและหุ้นที่น่าสนใจภาคบ่าย
ยืนเหนือ 1,432 ไม่ได้ คาดลงไปปิดแก๊ป 1,418
แนวโน้มภาคบ่ายเชิงเทคนิค: ดัชนีหลุดเส้นแนวรับที่ 1,432 หากช่วงบ่ายไม่สามารถกลับมายืนได้ คาดว่าจะลงไปปิดแก๊ปที่ 1,418 หากกลับไปยืนได้ จะมีเป้าหมายเดิมที่ 1,445
 
CHOW (ราคาปิดภาคเช้า 6.45)
คงคำแนะนำซื้อ เกิดการตัดขึ้นของเส้นค่าเฉลี่ย และแท่งเทียนสามารถยืนตัวเหนือเส้นค่าเฉลี่ยทุกเส้นได้ มีโอกาสเกิดเป็นขาขึ้นรอบใหม่ โดยมีเป้าหมายแรกที่ 7.80 และมี 6.00 เป็นจุดตัดขาดทุน
 
ASIMAR (ราคาปิดภาคเช้า 3.78)
แนะนำซื้อหากผ่าน 3.82 เกิดสัญญาณซื้อในกราฟระยะ 2 ชั่วโมง โดยราคาทำการยกจุดต่ำสุดขึ้นต่อเนื่อง และอยู่ในช่วงทดสอบแนวต้านที่ 3.82 หากผ่านได้จะเป็นสัญญาณซื้อโดยมีเป้าหมายที่ 4.18 และมี 3.68 เป็นจุดตัดขาดทุน